**ՀԻՄՆԱՎՈՐՈՒՄ**

**«ԱԲՈՎՅԱՆ ՀԱՄԱՅՆՔԻ ԱՎԱԳԱՆՈՒ ԿՈՂՄԻՑ ԸՆԴՈՒՆՎԱԾ ՆՈՐՄԱՏԻՎ ԻՐԱՎԱԿԱՆ ԱԿՏԵՐԻ ՀԱՇՎԱՌՄԱՆ ԵՎ ՊԱՀՊԱՆՄԱՆ ԿԱՐԳԸ ՍԱՀՄԱՆԵԼՈՒ ՄԱՍԻՆ» ՀԱՄԱՅՆՔԻ ԱՎԱԳԱՆՈՒ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ ԱՆՀՐԱԺԵՇՏՈՒԹՅԱՆ ՎԵՐԱԲԵՐՅԱԼ**

Աբովյան համայնքի ավագանու քննարկմանը ներկայացվող «Աբովյան համայնքի ավագանու կողմից ընդունված նորմատիվ իրավական ակտերի հաշվառման և պահպանման կարգը սահմանելու մասին» որոշման նախագիծը մշակվել է «Նորմատիվ իրավական ակտերի մասին» օրենքի 26-րդ հոդվածի 3-րդ մասի պահանջներով՝ Հայաստանի Հանրապետության Սահմանադրության 182-րդ հոդվածի 3-րդ մասով սահմանված կարգավորումների համատեքստում։

«Նորմատիվ իրավական ակտերի մասին» օրենքի 26-րդ հոդվածի կարգավորումների վերլուծությունը ցույց է տալիս, որ նորմատիվ իրավական ակտերը պետք է ենթարկվեն հաշվառման և պահպանման այդ ակտերն ընդունող մարմնի սահմանած կարգով։

Վերը մեջբերվածի համատեքստում, հարկ է անդրադառնալ տեղական ինքնակառավարման մարմինների կողմից նորմատիվ իրավական ակտերի ընդունման սահմանադրական կարգավորումներին։ Այսպես՝ համաձայն Հայաստանի Հանրապետության Սահմանադրության 182-րդ հոդվածի 3-րդ մասի՝ համայնքի ավագանին օրենքով սահմանված կարգով ընդունում է ենթաօրենսդրական նորմատիվ իրավական ակտեր, որոնք ենթակա են կատարման համայնքի տարածքում։

Սահմանադրական այս կարգավորման համաձայն միայն ավագանին կարող է ընդունել նորմատիվ իրավական ակտեր։ Հետևաբար, ելնելով «Նորմատիվ իրավական ակտերի մասին» օրենքի 26-րդ հոդվածի 3-րդ մասի կարգավորումից և հիմք ընդունելով «Տեղական ինքնակառավարման մասին» օրենքի 18-րդ հոդվածի 1-ին մասի 42-րդ կետի դրույթը, այն է՝ համայնքի ավագանին իրականացնում է Հայաստանի Հանրապետության Սահմանադրությամբ և օրենքով սահմանված այլ լիազորություններ, հետևաբար նորմատիվ իրավական ակտերի հաշվառման և պահպանման կարգը պետք է սահմանի համայնքի ավագանին:

Նախագծի կարգավորման առարկայի շրջանակներում, առաջարկվում է նորմատիվ իրավական ակտերի հաշվառման և պահպանման ընթացակարգերը տարածել նաև աշխատակազմում ընդունվող այլ իրավական ակտերի՝ համայնքի ղեկավարի որոշումների, կարգադրությունների, աշխատակազմի քարտուղարի հրամանների վրա, քանի որ վերջիններիս հաշվառման և պահպանման կարգավորումներ որևէ ակտով սահմանված չեն։   
 Բացի օրենսդրական պահանջի իրագործման անհրաժեշտությունից, առկա է նաև իրավակիրառական անհրաժեշտություն և նպատակահարմարություն՝ աշխատակազմի մակարդակում կարգավորելու ընդունվող իրավական ակտերի հաշվառման և պահպանման գործընթացը, դրանով իսկ ապահովելով ակտերի հուսալի և ապահով երկարաժամկետ պահպանման գործը, ինչպես նաև դյուրացնելու ընդունված իրավական ակտերի վիճակագրության և մոնիթորինգի վարման գործընթացները։

Նախագծով սահմանվում են այն տվյալները, որոնք պետք է լրացվեն իրավական ակտերի հաշվառման մատյանում։ Մատյանը կարող է վարվել ինչպես թղթային, այնպես էլ էլեկտրոնային տարբերակով: Նախագծով ներկայացվում է նաև մատյանի ձևը: